ANC sal maklik wen, sê RamaphosaAdjunkpresident Cyril Ramaphosa. Foto: Siyabulela Duda, departement van kommunikasie Adjunkpresident Cyril Ramaphosa het Saterdag gesê die ANC sal volgende jaar die plaaslike regeringsverkiesing loshande wen. “Geen organisasie het sulke diep wortels in die samelewing soos die ANC nie,” het hy aan ANC-lede in Brits, Noordwes gesê. “Ons wortels is diep gesetel in die harte van ons mense. Ons het vandag [Saterdag] van deur tot deur gegaan en na ons mense geluister… Ons mense is baie bly oor die vordering wat ons tot dusver gemaak het. Hul grootste kommer is paaie, sanitasie en veiligheid.” Ramaphosa het ŉ deur-tot-deur-veldtog van stapel gestuur om persone aan te moedig om die ANC se 104de herdenkingsvieringe op 9 Januarie in Phokeng naby Rustenburg by te woon. Meeste inwoners het aan hom gesê hulle sou meer tevrede wees as hulle beter paaie gehad het en straatligte herstel word, maar het bevestig hulle het toegang tot water om te drink. Ramaphosa het gesê die ANC is ŉ organisasie wat “na die mense luister” en “wat hul besware sal aanspreek”. Hy het gewaarsku dat die plaaslike regeringsverkiesing nie maklik gaan wees nie. “2016 gaan nie ŉ maklike jaar wees nie. Maar ons het al gevegte gewen wat moeiliker was as die komende verkiesing. Ons het apartheid oorwin; ons kan nie hierdie verkiesing verloor nie,” het hy geskerts. Hy het aan ANC-lede gesê hulle moet seker maak hul kandidate is nie korrup nie, maar bereid om onvoorwaardelik in die gemeenskap te dien.